จับตาสหรัฐรายงานตัวเลขเงินเฟ้อ / VIX เริ่มเด้ง วันนี้คาด SET ปรับฐานในกรอบ 1565-70จุด แนะ UTP, ASIAN
12 พฤษภาคม 2564

ภายหลังจากที่สหรัฐรายงานตัวเลขการจ้างงานต่ำกว่าคาดอย่างมีนัยยะเมื่อสุดสัปดาห์ที่ผ่านมาทำให้ตลาดเริ่มพูดกันถึงโอกาสในการปรับเพิ่มอัตราดอกเบี้ยที่น้อยลง หรือชะลอการลดสภาพคล่องออกไปประมาณ 3เดือน (อิง Interest rate Future) อย่างไรก็ตามเราประเมินว่าการรายงานตัวเลขการจ้างงานเดือนเมษายนที่ออกมาต่ำกว่าคาดเป็นปัจจัยเฉพาะตัวในระยะสั้น ส่วนหนึ่งจากสวัสดิการจากแผนการกระตุ้นเศรษฐกิจสหรัฐสำหรับคนว่างงานสัปดาห์ละ 300เหรียญ (Supplementary Unemployment Benefit) และปัจจัยเฉพาะตัวในบางอุตสาหกรรม และคาดว่าการจ้างงงานในระดับ 1.0ล้านคนต่อเดือนจะเริ่มกลับมาฟื้นตัวเด่นในช่วง 3Q21 ภายหลังจากการเกิด Herd Immunity
โดยนอกเหนือจากภาคการจ้างงานแล้วอีกหนึ่งตัวเลขสำคัญที่ธนาคารกลางสหรัฐอิงนั่นคือเงินเฟ้อ ซึ่งจะมีการรายงานในคืนวันนี้ เบื้องต้นตลาดประเมินเดือนเมษายนที่ 2.3%YoY เพิ่มขึ้นจากเดือนก่อนหน้าที่ 1.6%  และหากอิงจากความคาดหวังของเงินเฟ้อทั้ง 5ปี และ 10ปี (Breakeven Inflation rate) พบว่าได้ทำระดับสูงสุดในรอบ 10ปี และ 8ปีตามลำดับ ซึ่งหากออกมาสูงกว่าคาดอย่างมีนัยยะ จนทำให้ Bond yield เริ่มฟื้นและดอลลาร์ที่แข็งค่าขึ้น คาดว่าจะส่งผลให้ตลาดหุ้นปรับฐานในระยะสั้น ซึ่งการปรับฐานครั้งนี้เราคาดว่าไม่ได้น่ากังวลมาก โดยหากอิงจากค่าเฉลี่ยของตลาดหุ้น (PER ตลาดหุ้นสหรัฐ) พบว่าช่วงเงินเฟ้อในระดับ1-2% จะมีระดับ PER สูงสุดรองลงมาคือบริเวณ 2-3% ในระดับ 20-22เท่า แต่จะลดระดับลงหากเงินเฟ้อปรับเพิ่มขึ้นเกิน 3% และสำหรับ SET เราคงกรอบแนวรับรายเดือนพ.ค.ที่บริเวณ 1,535จุด +/-
อย่างไรก็ตามหากการรายงานตัวเลขเงินเฟ้อออกมาต่ำกว่าคาดอย่างมีนัยยะเราประเมินว่าตลาดหุ้นอาจตอบรับในเชิงบวกอ่อนๆลักษณะคล้ายการรายงานตัวเลขการจ้างงานเมื่อสุดสัปดาห์ที่ผ่านมา  และอีกหนึ่งปัจจัยที่น่าติดตามภายหลังจีนรายงานตัวเลขดัชนีผู้ผลิต (PPI) เดือนเมษายนสูงสุดในรอบ 3ปีที่ 6.8% (นักวิเคราะห์คาด 6.5%) จาก 4.4% ในเดือนก่อนหน้า ในขณะที่ CPI ยังอยู่ในระดับต่ำ 0.9% ส่วนหนึ่งจาก Food Inflation ที่ปรับตัวลง 0.7%YoY จากราคาหมูที่ลดลง และหากอิงจากปัญหาการขาดแคลนชิปและราคาต้นทุนวัตถุดิบที่ทยอยปรับขึ้นตามสินค้าโภคภัณฑ์ต่างๆทำให้เราประเมินว่าจะเริ่มส่งผ่านจาก Upstream ไปยัง Downstream และเริ่มกระทบราคาสินค้าอุปโภคบริโภคซึ่งจะเป็นตัวเร่งผลักดัน CPI ในลำดับถัดไป ในขณะที่ประเทศจีนเป็นหนึ่งในประเทศที่ส่งออกสินค้าต้นทุนไปยังหลายทวีปสำคัญ ซึ่งเราประเมินว่าจะเริ่มผลักดันราคาต้นทุนไปยังประเทศที่นำเข้าและส่งผ่านเงินเฟ้อไปยังประเทศดังกล่าว ฉะนั้นในช่วง 1-3เดือนจากนี้เราคาดว่าจะเป็นช่วงของการลงทุนรับเงินเฟ้อที่เร่งตัว
มุมมองตลาดหุ้น/ กลยุทธ์การลงทุน SET แกว่งในกรอบ 1565-70จุด +/- แนะเก็งกำไรหุ้นที่จะรายงานผลประกอบการโดดเด่นใน 1Q21 และมีแนวโน้มเติบโตต่อเนื่องใน 2Q21
หุ้นแนะนำ ASIAN   (พื้นฐาน 17 บาท) จากผลประกอบการไตรมาส1 ที่ออกมาเติบโต +105% YoY,+1.9% QoQ ดีกว่าเราคาด 20% โดยอัตรากำไรขั้นต้นที่ 16.9% ดีขึ้นจากการเติบโตของธุรกิจอาหารสัตว์ที่มีอัตรากำไรขั้นต้นดี UTP (พื้นฐาน 24 บาท) จากผลประกอบการไตรมาส1 ที่ออกมาแข็งแกร่ง +21.7% QoQ ดีกว่าเราคาด 11% และมุมมองเชิงบวกต่อในผลประกอบการไตรมาส2 และด้วยระดับมูลค่า PER 14.1x ที่ยังน่าสนใจ
รายงานตัวเลขเศรษฐกิจ 
วันพุธ ติดตาม ดัชนี CPI และ Core CPI ของสหรัฐฯ เดือน เม.ย. คาด +3.6% YoY และ +2.3% YoY ตามลำดับ ปริมาณน้ำมันดิบคงคลังสหรัฐฯ รายสัปดาห์คาด -2.346 ล้านบาร์เรล 
วันพฤหัสฯ ติดตาม ตัวเลขการขอสวัสดิการว่างงานของสหรัฐฯ รายสัปดาห์ คาด +5 แสนตำแหน่ง และดัชนี PPI ของสหรัฐฯ เดือน เม.ย. +5.9% YoY 
วันศุกร์ ติดตาม ดัชนี Retail sales สหรัฐฯ เดือน เม.ย. คาด +0.2% MoM ดัชนีผลผลิตภาคอุตสาหกรรมของสหรัฐฯ เดือน เม.ย คาด +1.1% MoM ดัชนี Michigan Consumer Sentiment  เดือน พ.ค. คาด +2.2% MoM เป็น 90.3 จุด